J. Baška, poslanec: (2004-02-03):
Znenie. V návrhu na použitie majetku Fondu národného majetku Slovenskej republiky v roku 2004 podľa § 28 ods. 3 písm. b) zákona č. 92/1991 Zb. sa dopĺňa na strane 2 v tabuľke pod položkou č. 1 nová položka, ktorá znie: „402,932 mil. Sk na finančné kompenzácie nákladov obcí na vybudované elektroenergetické zariadenia, ktoré boli bez náhrady prevedené do vlastníctva štátu.“ Následne plánované výdavky Fondu národného majetku podľa § 28 ods. 3 písm. b) zákona č. 92/1991 Zb. potom budú 16 585,932 mil. Sk a predpokladaný prebytok majetku Fondu národného majetku k 31. 12. 2004 bude 741,138 mil. Sk. Dovoľte mi prečítať aj návrh uznesenia Národnej rady Slovenskej republiky k návrhu na použitie majetku Fondu národného majetku Slovenskej republiky v roku 2004 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov (tlač 532): „Národná rada Slovenskej republiky podľa § 32 ods. 3 zákona č. 92/1991 Zb. o podmienkach prevodu majetku štátu na iné osoby v znení neskorších predpisov schvaľuje návrh na použitie majetku Fondu národného majetku Slovenskej republiky v roku 2004 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov vo výške 16 585,932 mil. Sk.“ Dovoľte mi ešte raz prečítať odôvodnenie. Odôvodnenie je to isté, ktorým som odôvodňoval rovnaký pozmeňujúci návrh minulý rok na decembrovej schôdzi Národnej rady. Mestá a obce financovali z vlastných rozpočtov rozvoj energetických sietí v ich regionálnej pôsobnosti formou bezodplatných majetkových vkladov do správy rozvodných závodov v období od 1. mája 1991 do 31. 12. 2000. Takto nadobudnutý majetok rozvodných závodov bol spolu s nimi sprivatizovaný v roku 2002. Tento pozmeňujúci návrh sleduje, podobne ako pri privatizácii SPP, finančné vyrovnanie podlžnosti všetkých troch energetických rozvodných závodov voči mestám a obciam. Vyplatenie finančných prostriedkov takýmto spôsobom prisľúbila aj vláda pri privatizácii rozvodných závodov. Časť príjmov z privatizácie bude takýmto spôsobom vrátená mestám a obciam. Ide o sumu 402,932 mil. Sk, kde v tejto sume nie je zahrnutá časová hodnota peňazí. Starostovia neustále kontaktujú vedenie jednotlivých rozvodných závodov a spytujú sa, kedy im budú vložené finančné prostriedky vyplatené späť. Problematika sa začala riešiť už v roku 1997, dokonca vo februári 2001 sa uskutočnilo spoločné stretnutie na Ministerstve hospodárstva Slovenskej republiky. Odvtedy sa nič neudialo, aj keď všetky relevantné podklady sú už dávnejšie k dispozícii, jednak ich má Ministerstvo hospodárstva Slovenskej republiky aj ZMOS. Preto predkladám tento pozmeňujúci návrh a žiadam vás o jeho podporu, aby sa týmto spôsobom doplnili príjmové časti rozpočtu miest a obcí a mohli byť použité na ďalšie rozvojové projekty. Vykrytie sumy tých 402,932 mil. Sk navrhujem z vyplatenia dividend zo zisku štátnych podnikov. A aby to bolo vlastne celé, ešte doplním, akým spôsobom vlastne v minulosti prebiehala tá komunikácia medzi jednotlivými rozvodnými závodmi, ministerstvom hospodárstva a ZMOS-om. Ako som spomínal, tá uvedená problematika sa začala riešiť už v roku 1997, stretnutie sa uskutočnilo vo februári v roku 2001 na Ministerstve hospodárstva Slovenskej republiky, kde sa dohodlo, že energetické podniky predložia predbežné zoznamy miest a obcí s evidenciou finančných prostriedkov prijatých od týchto subjektov za obdobie 1. máj 1991 a 31. december 2000 s tým, že neskôr sa dohodlo, že tam bude zaradený aj rok 2001. Na základe záverov z rokovania na ZMOS a energetických podnikov z 29. januára 2002 žiadal sa zoznam miest a obcí, ktorým boli tieto finančné prostriedky poskytnuté, čo aj obdržali. Na tomto rokovaní bolo dohodnuté, že kompenzácie budú uznané iba obciam, ktoré predložia zmluvy, resp. doklady o uhradení príspevkov, t. j. iba vlastných vkladov v termíne do 31. apríla 2002. 19. novembra 2002 boli energetické závody znova požiadané o tú konečnú sumarizáciu vkladov do energetických zariadení, ako som spomínal, aj vrátane roku 2001. Tento zoznam bol zaslaný na ZMOS a ministerstvo hospodárstva dňa 20. novembra 2002. Dnes máme február 2004, čiže tie relevantné podklady sú známe, má ich ZMOS aj Ministerstvo hospodárstva Slovenskej republiky. Ja, vážené panie poslankyne, vážení páni poslanci, dúfam, že tento pozmeňujúci návrh a doplňujúci návrh bude znova schválený, ako bol schválený aj v decembri, a tie obce a mestá dostanú tie finančné prostriedky vrátené naspäť. Ďakujem.